PENGAPLIKASIAN AL-OURAN SEBAGAI SUMBER ILMU, KEHIDUPAN DAN 

MAOASID SYAR’IYYAH 

Oleh: ATIKAH BINTI ZULKIFFLY 


Umumnya kita sedia maklum bahawa Al-Quran merupakan sumber sulung daripada dua 
sumber perundangan utama Islam, yakni Al-Quran dan As-Sunnah. Jelas dikhabarkan 
sebagai sabda Nabi SAW dalam suatu hadis baginda yang diriwayatkan dan direkodkan 
oleh Imam Malik R.A. dalam kitabnya “al-Muwatta”’: 

Maksudnya: “Aku tinggalkan buat kalian dua perkara, yang mana tidak akan sekali-kali 
kalian sesat selagimana kalian berpegang dengan kedua-duanya: (yakni) Kitab Allah (al- 
Ouran) dan Sunnah Nabi-Nya.” 


Hal ini jua turut jelas disebutkan dalam firman-Nya yang menganjurkan kita supaya 
kembali kepada ajaran Allah dan Rasul-Nya saat menghadapi sesuatu masalah atau 
perselisihan faham. Firman Allah: 

Yang bermaksud: “Wahai orang-orang yang beriman! Taatilah Allah dan taatilah Rasul 
(Muhammad), dan Ulil Amri (pemegang kekuasaan) di antara kamu. Kemudian, jika kamu 
berbeza pendapat tentang sesuatu, maka kembalikanlah kepada Allah (al-Quran) dan 
Rasul-Nya (as-Sunnah), jika kamu beriman kepada Allah dan hari kemudian. Yang 
demikian itu lebih utama (bagimu) dan lebih baik akibatnya .” 1 2 3 


1 Ab. Latif Muda dan Rosmawati Ali @ Md Zin, Modular STPM: Ulum al-Hadith, Kuala Lumpur, Pustaka Salam, 2013, 
hlm. 31. 

2 Surah an-Nisa, 4:59. 

3 Semua terjemahan al-Quran dipetik daripada at-Zikr: Terjemahan al-Quran al-Karim Rasm Uthmani dalam Bahasa 
Melayu, Selangor, Al-Hidayah House of Qur'an, 2012. 



Persoalannya, bagaimanakah integrasi al-Quran dapat direalisasikan dalam 
bidang ilmu pengetahuan, kehidupan sejagat dan maqasid syari’yyah? Ayuh kita selusuri 
persoalan ini dengan lebih lanjut.. 

Apa itu al-Quran? 

Pentakrifan al-Quran dari sudut bahasa menurut al-Farra’ (meninggal pada 207H), 
beliau berpendapat al-Quran diambil dari kata dasar Oara’in (J'J) yang bererti: Penguat; 
kerana al-Quran terdiri daripada ayat-ayat yang saling menguatkan yang disokong oleh 
kemiripan dari satu ayat dengan ayat yang lainnya. Merujuk suatu sudut pandangan yang 
lain oleh al-Lihyani (meninggal pada 215H), beliau berpendapat kalimah al-Quran berasal 
daripada kalimah Qa-ra-a ('J) , bererti: Membaca. Namun demikian, beliau turut 
berpendapat lafaz al-Quran ialah masdar dengan makna isim maful, dalam erti kata lain 
al-Quran memberi makna: Yang dibaca. 4 

Secara istilah, Al-Quran ditakrifkan sebagai kalam Allah SWT yang diturunkan 
secara lafaz dan makna kepada Nabi SAW melalui perantaraan malaikat Jibril AS secara 
mutawatir, ditulis dalam bentuk mashaf bermula dari surah al-Fatihah hingga surah an- 
Nas, yang mana jika dibaca menjadi suatu ibadat. 5 

Al-Quran turut disebut dengan beberapa nama lain, antaranya yang utama: al- 
Kitab (Buku), al-Furqan (Pembeza antara yang hak dan yang batil), al-Zikr (Peringatan), 
dan at-Tanzil (Yang diturunkan). 6 

Al-Quran sebagai sumber ilmu 

Ilmu adalah suatu pengetahuan tentang perkara-perkara tertentu berasaskan 
kepada sumber yang sahih dan diyakini keautoritiannya. Erti kata lain, ilmu adalah 
kefahaman muktamad yang timbul menepati fakta yang sebenar. Justeru, tidak dapat 
dinafikan al-Quran juga hadir sebagai sumber ilmu yang benar daripada Allah SWT yang 


4 Ab. Latif Muda dan Rosmawati Ali @ Md Zin, ModularSTPM: Ulum at-Quran, Kuala Lumpur, Pustaka Salam, 2014, 
hlm. 5. 

5 Ibid., hlm.6. 

6 Ibid., hlm.7-9. 



turut disokong penerimaannya baik melalui hadis baginda Nabi SAW mahupun 
pembuktian akal yang logik. 


Kemukjizatan al-Quran diperlihatkan dengan tercetusnya pelbagai ilustrasi 
kejadian alam seterusnya membuka minda para ilmuan untuk membangkitkan persoalan 
dan melakukan kajian dengan lebih mendalam tentang sesuatu fenomena dari pelbagai 
aspek cabangan ilmu. Hal ini membawa kepada perkembangan ilmu pengetahuan yang 
menjadi tonggak kepada ketamadunan hidup manusia dari zaman ke zaman, tamsilnya 
ilmu biologi, fizik, ilmu kesihatan, ekonomi dan sebagainya. 

Antara pengaplikasian ilmu yang timbul hasil kajian yang teliti daripada al-Quran 
adalah seperti dalam penciptaan manusia, Allah mengisyaratkan proses penciptaan 
manusia sebagai makhluk yang paling mulia serta yang sebaik-baik kejadiannya dalam 
banyak firman-Nya: 

Maksudnya: “Sesungguhnya Kami telah menciptakan manusia dalam bentuk 
yang sebaik-baiknya.” 7 8 9 


Firman Allah yang lain menghuraikan proses kejadian manusia: 

Maksudnya: “ Kemudian air mani itu Kami jadikan sesuatu yang melekat, lalu sesuatu 
yang melekat itu Kami jadikan segumpal daging dan segumpal daging itu Kami jadikan 
tulang belulang, lalu tulang belulang itu Kami bungkus dengan daging. Kemudian, Kami 
menjadikan makhluk yang (berbentuk) lain. Maha suci Allah, Pencipta yang paling baik.” 10 


7 Surah al-Tin, 95:4. 

8 Rujuk no.3. 

9 Surah al-Mukminun, 23:14 

10 Rujuk no.3 



Berhujahkan dalil ini, sekalian ilmuan Islam menolak pandangan ilmuan sains 
berfahaman Aristotle bahawa manusia berasal daripada darah haid. 11 Maka, dari al- 
Quran tercetusnya sifat inkuiri yang tinggi dalam pemikiran manusia, seterusnya 
menyumbang kepada perkembangan sains dan teknologi dalam bidang embriologi yang 
wujud sehingga kini. 

Integrasi al-Quran dan kehidupan 


Al-Quran menjadi nadi kehidupan setiap insan yang boleh dipelajari dan dikaji isi 
kandungannya oleh sesiapa sahaja tanpa mengira asal-usul dan latarbelakang orang 
yang membacanya. Malahan, intipati al-Quran juga mempamerkan Islam sebagai agama 
universal yang memenuhi citarasa naluri semulajadi manusia. 


Malahan, Allah SWT juga menunjukkan kebijaksanaan-Nya selaku Pentadbir 
sekalian alam ini dengan mengatur sistem dengan cara yang terbaik dan syumul demi 
kemaslahatan hidup makhluk-Nya, firman Allah SWT sendiri: 

“Ingatlah ketika Tuhanmu berfirman kepada para malaikat: “Sesungguhnya Aku hendak 
menjadikan seorang khalifah di muka bumi.” Mereka berkata: “Mengapa Engkau hendak 
menjadikan khalifah di bumi itu orang yang akan berbuat kerosakan padanya dan yang 
menumpahkan darah padahal kami sentiasa bertasbih dengan memuji Engkau dan 
menyucikan Engkau?” Tuhan berfirman: “Sesungguhnya Aku mengetahui apa yang tidak 
kamu ketahui”. 13 


Antara aturan Allah SWT dalam memastikan sistem kehidupan makhluk-Nya 
berada dalam keadaan yang teratur dan terbaik adalah melalui syariat dan penetapan 
hukum, tatasusila kehidupan yang mesti dipatuhi bagi menjamin kesejahteraan hidup di 
dunia dan di akhirat melalui al-Quran dan al-Sunnah. Mari kita imbas sejenak akan 


“Terjemahan dari laporan (t.p .),'llm al-Ajinnah fi Dhou' al-Qur'an wa as-Sunnah: Dapatan dari Muktamar 
Antarabangsa l'jaz llmi Al-Quran dan As-Sunnah, Islamabad, (t.n.p), 1987, hlm. 7. 

12 Surah al-Baqarah, 2:30. 

13 Rujuk no.3. 



penggubalan Piagam Madinah, piagam bertulis pertama dan yang tertua di dunia oleh 
baginda Rasulullah SAW, digubal berlandaskan wahyu Allah SWT akhirnya berjaya 
menyatupadukan umat manusia dengan penuh keharmonian, sekaligus menjadi 
tauladan kepada negara Islam pada masa kini seperti di Brunei. 

Integrasi al-Quran dan Maqasid Syar’iyyah 

Bagi menjaga keharmonian manusia sejagat juga, Allah SWT mendatangkan al- 
Quran dengan panduan dan petunjuk ke arah memelihara lima maqasid syari’yyah yang 
dimanifestasikan dalam Islam, iaitu : Hifz al-Din (Memelihara agama), Hifz al-Nafs 
(Memelihara jiwa), Hifz al-Akli (Memelihara akal), Hifz al-Nasb (Memelihara keturunan), 
dan Hifz al-Mal (Memelihara harta). 14 

Justeru, al-Quran didatangkan dengan syariat dan hukum-hukum yang wajib 
dipatuhi oleh sekalian umat manusia bagi memelihara kelima-lima maqasid syar’iyyah 
yang digariskan. Maka, secara tidak langsung, hal ini dapat menjauhkan masyarakat dari 
terus menindas dan merasa tertindas, kehormatan diri individu, masyarakat dan negara 
terus terbela di samping meraih kehidupan yang diredhai Allah SWT. Tamsilnya, 
hukuman had yang ditetapkan oleh Allah SWT dalam al-Quran dapat memberi kegerunan 
dan pengajaran kepada kita agar menjauhkan diri dari melakukan sebarang perbuatan 
yang tercela dan menyalahi syariat Islam. 

Kesimpulan 

Berdasarkan keterangan-keterangan yang dikemukakan beserta dalil-dalil naqli 
dan logik yang kukuh, maka sempurnalah hujah bagi membuktikan peranan al-Quran 
yang penting dalam menjamin pembangunan ilmu pengetahuan yang berterusan, 
mengatur sistem tadbir kehidupan yang syumul dan terbaik dalam pelbagai aspek, dan 
akhirnya mewujudkan kestabilan kehidupan manusia selari dengan maqasid syar’iyyah 
yang digariskan. Harapan dari lubuk hati penulis semoga penghayatan terhadap al-Quran 
ini diteruskan dan dipelihara melalui pengaplikasian dalam kehidupan, semoga Allah 
merahmati dan memberkati umat ini sekaliannya, in shaa allah. 


14 ABIM, 2015. Maqasid Syariah Asas Kualiti Kehidupan Terbaik!- Presiden Abim. 

http://www.abim.org.my/profil/minda-qiyadah/item/652-kepentingan-maqasid-syariah.html . (13 April 2019) 

